Szülővárosa Székely Mikó Kollégiumában kezdte s a nagyváradi Klasszikus Magyar Vegyes Líceumban végezte középiskolai tanulmányait (1954), a kolozsvári Protestáns Teológiai Intézetben tette le lelkészképesítő vizsgáit (1958, 1965). Pályáját segédlelkészként Biharpüspökiben kezdte. Biharvajdára frissen kinevezett lelkészként 1958-ban letartóztatták és a magyar forradalom idején teológusként tanúsított magatartásáért 14 évi börtönre ítélték. 1964-ben szabadult, utána helyettes lelkész Belényesen, Érselénden, Monospetriben (1964-68), lelkész Pankotán (1968-72), helyettes lelkész Pusztakamaráson (1972-73), majd lelkész Bethlenben. 1991-től az egyháztörténet tanára a kolozsvári Református Kollégiumban és a teológia református diakóniai és pedagógiai fakultásán; a Kollégium 1993-as Évkönyvének egyik szerkesztője. A teológiai tudományok doktora (1991).